Line Barfod (EL), 2004-02-06:
Man hører jo jævnligt den her snak om det grå guld, og hvor vigtigt det er, at folk bliver på arbejdsmarkedet, og hvor stor betydning det har for samfundsøkonomien, og hvor meget vi skal gøre for at presse folk til at blive på arbejdsmarkedet.
Samtidig ser vi så en situation, hvor arbejdsløsheden stiger og stiger.
Og det, jeg ikke kan lade være at undre mig over, er, at man slet ikke forholder sig til, at det afgørende for samfundsøkonomien jo er, hvor mange der er i arbejde.
Så giver det ikke den store positive virkning for samfundsøkonomien, som nogle af de borgerlige ordførere var inde på.
Hvis vi reelt ønsker, at der skal skabes flere værdier, at der skal være flere, der arbejder, så skal vi skabe nogle flere arbejdspladser, nogle flere job.
Det vil Enhedslisten meget gerne være med til.
Vi vil også meget gerne være med til at skabe et arbejdsmarked, der er langt mere fleksibelt end det arbejdsmarked, vi har i dag, og hvor der er plads til, at man kan trappe langsomt ned, når man kommer lidt op i årene.
Et arbejdsmarked, hvor der er plads til, at man kan arbejde på nedsat tid, når man har små børn, og som i det hele taget er indrettet efter menneskers behov, så mange flere får mulighed for at være en del af arbejdsmarkedet. Det er sådan, at vi også gerne vil have, at vi bruger dagpengene og kontanthjælpen aktivt til, at folk kan få lov til at arbejde og yde en indsats, i stedet for at de bliver betalt for at gå derhjemme og ikke må lave noget.
Men det er heller ikke det, der ligger i det her forslag. Vi vil også meget gerne være med til at fjerne den aldersdiskrimination, der er i alt for mange love og regler, og som Folketingets fremtidspanel faktisk konkluderede at vi skulle se at få fjernet.
Jeg venter stadig spændt på, hvornår der kommer et forslag.
Men det kan være, at vi må ende med at fremsætte et forslag om at fjerne aldersdiskriminationen.
Det her forslag går jo i stedet for i en lidt anden retning.
Det går i den retning, der desværre er på flere og flere områder, at i stedet for at vi har generelle velfærdsordninger for alle, hvor vi siger, at her får alle nogle ydelser, fordi vi mener, at de har et behov, som vi skal opfylde med nogle ydelser, så går vi over til at have et forsikrings- og opsparingsprincip.
Så skal man spare op, som der står i en kommenteret høringsoversigt: »Princippet er, at den samlede folkepension, som man modtager, efter man er nået folkepensionsalderen, er den samme, uanset hvornår den ældre trækker sig tilbage fra arbejdsmarkedet.«
Men hvad så, hvis man lever længere end det, der er forventet?
Men så får vi jo heller ikke den samme folkepension alle sammen.
Jeg synes faktisk, det er fornuftigt, at vi har en ordning, hvor man får folkepension i de år, man lever, uanset hvornår man har valgt at trække sig tilbage, og at det er den samme, fordi vi vurderer, at man har det samme behov.
Jeg synes, det ville være et stort problem, hvis vi gik over til, som man har det i nogle opsparings- og forsikringsordninger, at man har et bestemt beløb, og så må man selv se, hvor længe man forventer at leve, og hvor meget man orker at arbejde ved siden af.
Så jeg synes, at det her er et skridt i den forkerte retning, og også, som flere har været inde på i debatten, at det tilgodeser de højtlønnede og mange af dem, der alligevel ikke vil trække sig tilbage, når de bliver 65 år, mens de, der er helt nedslidte, ofte har været nødt til at trække sig ud af arbejdsmarkedet, allerede inden de blev 65 år.
Så er der alle de konkrete problemer med, at man ikke har dagpengeret og derfor risikerer at ryge på kontanthjælp og måske så slet ikke får noget, for hvis man er gift, får man som regel ikke kontanthjælp.
Der er problemet, som De Samvirkende Invalideorganisationer peger på, med de handicappede, der måske godt ville fortsætte og også nyde godt af den her ordning, men som ikke kan få lov til det, fordi de handicapkompenserende ydelser stopper, når man bliver 65.
Så der er en række konkrete problemer i det her forslag, som enten virker uigennemtænkte, eller som skyldes, at man kun ønsker, at det skal gælde nogle ganske få og ikke de mange, der egentlig gerne ville blive på arbejdsmarkedet i længere tid.
Så Enhedslisten er positiv over for at se på, hvordan vi åbner arbejdsmarkedet mere, hvordan vi gør det nemmere at have en tilknytning til arbejdsmarkedet og trappe langsomt ned, men vi er negative over for det her forslag, der trækker folkepensionen over mod en forsikrings- og opsparingsordning.